Smernica Európskeho parlamentu a Rady 2003/37/ES
z 26. mája 2003
o typovom schválení poľnohospodárskych alebo lesných traktorov, ich prípojných vozidiel a ťahaných vymeniteľných strojov, spolu s ich systémami, komponentmi a samostatnými technickými jednotkami, ktorou sa zrušuje smernica 74/150/EHS
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 95,
so zreteľom na návrh Komisie [1],
so zreteľom na stanovisko Hospodárskeho a sociálneho výboru [2],
konajúc v súlade s postupom stanoveným v článku 251 Zmluvy [3],
keďže:
(1) V súvislosti s harmonizáciou je dôležité zosúladiť ustanovenia smernice Rady 74/150/EHS zo 4. marca 1974 o aproximácii právnych predpisov členských štátov o typovom schválení kolesových poľnohospodárskych a lesných traktorov [4] s ustanoveniami smernice Rady 70/156/EHS zo 6. februára 1970 o aproximácii právnych predpisov členských štátov týkajúcej sa typového schvaľovania motorových a ich prípojných vozidiel [5] a ustanoveniami smernice Rady 92/61/EHS z 30. júna 1992 týkajúca sa typového schvaľovania dvoj- alebo trojkolesových motorových vozidiel [6].
(2) Smernica 74/150/EHS v súčasnosti obmedzuje rozsah postupu typového schvaľovania spoločenstva na kolesové poľnohospodárske alebo lesné traktory; je preto dôležité rozšíriť jej rozsah platnosti aj na iné kategórie poľnohospodárskych alebo lesných traktorov; táto smernica je preto prvým krokom k regulácii iných motorizovaných poľnohospodárskych vozidiel.
(3) Okrem toho by sa mala zohľadniť skutočnosť, že je potrebné zaviesť výnimočný postup pre určité vozidlá vyrobené v malých sériách, vozidlá končiacich sérií alebo vozidlá, v ktorých sa uplatnil technický pokrok, ktorý nie je predmetom samostatnej smernice.
(4) Táto smernica je založená na princípe úplnej harmonizácie, mala by byť záväzne predpísaná doba pred ES typovým schválením, dostatočne dlhá, aby sa mohli výrobcovia týchto vozidiel prispôsobiť novým harmonizovaným postupom.
(5) Ako výsledok rozhodnutia Rady 97/836/ES z 27. novembra 1997 o prístupe Európskeho spoločenstva k Dohode o prijatí jednotných technických predpisov pre kolesové vozidlá, vybavenie a časti, ktoré sa môžu montovať a/alebo používať na kolesových vozidlách a podmienok vzájomného uznávania schválení udelených na základe týchto predpisov (Revidovaná dohoda z roku 1958) [7], musia sa dodržiavať rôzne medzinárodné predpisy, ku ktorým spoločenstvo pristúpilo; mali by sa harmonizovať aj niektoré testy s testami stanovenými v kódexoch Organizácie pre hospodársku spoluprácu a rozvoj (OECD);
(6) Opatrenia potrebné na vykonávanie tejto smernice by sa mali prijať v súlade s rozhodnutím Rady 1999/468/ES z 28. júna 1999, ktorým sa stanovujú postupy uplatňovania vykonávacích právomocí delegovaným na Komisiu [8].
(7) Táto smernica rešpektuje základné práva a dodržiava zásady uznané najmä Chartou základných práv Európskej únie ako všeobecné zásady práva spoločenstva.;
(8) Smernica 74/150/ES bola viackrát a podstatne zmenená a doplnená a preto by sa mala v záujme jednoznačnosti a prehľadnosti prepracovať,
PRIJALI TÚTO SMERNICU:
Článok 1
Rozsah pôsobnosti
1. Táto smernica sa vzťahuje na typové schválenie vozidiel bez ohľadu nato, či sú zhotovené v jednom alebo viacerých stupňoch. Vzťahuje sa na vozidlá definované v článku 2, písm. d) s maximálnou konštrukčnou rýchlosťou najmenej 6 km/h.
Táto smernica sa vzťahuje aj na ES typové schválenie systémov, komponentov a samostatných technických jednotiek určených pre také vozidlá.
2. Táto smernica sa nevzťahuje na:
a) schválenie jednotlivých vozidiel;
tento postup sa však môže vzťahovať na niektoré kategórie vozidiel, ktoré spadajú do rozsahu platnosti tejto smernice a pre ktoré je ES typové schválenie záväzné;
b) stroje, ktoré boli špeciálne určené na používanie v lesnom hospodárstve ako sú skidder (stroj na bezúväzkové približovanie dreva) a forwarder (lesný stroj na vývoz sortimentov) definované v norme ISO 6814:2000;
c) lesné mechanizmy spočívajúce na podvozku pre stroje používané na prácu so zeminou definované v norme ISO 6165:2001;
d) vymeniteľné stroje, ktoré sa úplne zdvihnú zo zeme, keď sa vozidlo, ku ktorému sú pripojené nachádza na ceste.
Článok 2
Definície1.
Na účely tejto smernice:
a) "ES typové schválenie" znamená postup, ktorým členský štát osvedčuje, že typ vozidla, systému, komponentu alebo samostatnej technickej jednotky spĺňa príslušné technické požiadavky tejto smernice; ES typové schválenie systémov, komponentov alebo samostatných technických jednotiek sa môže označiť aj ako "ES typové schválenie komponentu";
b) "viacstupňové typové schválenie" znamená postup, ktorým jeden alebo viac členských štátov osvedčuje, že typ nedokončeného alebo dokončovaného vozidla spĺňa, v závislosti na stupni dokončovania, príslušné technické požiadavky tejto smernice;
c) "schválenie jednotlivého vozidla" znamená postup, ktorým členský štát osvedčuje, že vozidlo schválené jednotlivo spĺňa národné požiadavky;
d) "vozidlo" znamená traktor, prípojné vozidlo alebo ťahaný vymeniteľný stroj, bez ohľadu na to či sú dokončené, nedokončené alebo dokončované, ktoré sú určené na používanie v poľnohospodárstve alebo lesnom hospodárstve;
e) "kategória vozidla" znamená rad vozidiel, ktoré majú rovnaké konštrukčné charakteristiky;
f) "typ vozidla" znamená vozidlá určitej kategórie, ktoré sa nelíšia v hlavných znakoch uvedených v prílohe II., kapitole A; typ vozidla môže zahŕňať rôzne varianty a verzie stanovené v prílohe II., kapitole A;
g) "základné" vozidlo znamená ktorékoľvek nedokončené vozidlo, ktorému je ponechané identifikačné číslo vozidla v priebehu následných stupňov procesu viacstupňového typového schválenia ES;
h) "nedokončené vozidlo" znamená ktorékoľvek vozidlo, ktoré minimálne ešte v jednom stupni vyžaduje doplnenie preto, aby spĺňalo všetky príslušné požiadavky tejto smernice;
i) "dokončované vozidlo" znamená vozidlo, ktoré prešlo procesom viacstupňového typového schválenia, pričom spĺňa všetky príslušné požiadavky tejto smernice;
j) "traktor" znamená každý motorový, kolesový alebo pásový poľnohospodársky alebo lesný traktor s minimálne dvoma nápravami a maximálnou konštrukčnou rýchlosťou najmenej 6 km/h, ktorého hlavná funkcia spočíva v ťažnej sile a je hlavne určený na ťahanie, tlačenie, nesenie a na pohon určitých vymeniteľných zariadení určených na vykonávanie poľnohospodárskych alebo lesných prác alebo na ťahanie poľnohospodárskych alebo lesných prípojných vozidiel; môže byť prispôsobené na prepravu nákladu v súvislosti s prácami v poľnohospodárstve alebo lesnom hospodárstve a/alebo môže byť vybavený sedadlami pre cestujúcich;
k) "prípojné vozidlo" znamená každé poľnohospodárske alebo lesné prípojné vozidlo určené hlavne na prepravu nákladov a na ťahanie traktorom pri prácach v poľnohospodárstve alebo lesnom hospodárstve; prípojné vozidlá, ktorých časť nákladu nesie ťažné vozidlo patrí do tejto kategórie; medzi poľnohospodárske alebo lesné prípojné vozidlá patrí aj každé vozidlo spojené s traktorom a trvalo vybavené prístrojom, ak pomer medzi technicky prípustnou celkovou hmotnosťou k nenaloženej hmotnosti uvedeného vozidla je rovný alebo väčší než 3,0 a ak vozidlo nebolo určené na spracovanie materiálov;
l) "ťahané vymeniteľné stroje" znamenajú každé zariadenie používané v poľnohospodárstve alebo lesnom hospodárstve, ktoré je určené na to, aby bolo ťahané traktorom a mení alebo rozširuje funkcie ťažného vozidla; môže byť vybavené nákladnou plošinou určenou a konštruovanou pre nástroje a príslušenstvo potrebné na uvedené účely, a na dočasné uloženie akýchkoľvek materiálov vyrobených alebo spotrebovaných počas práce; každé vozidlo určené na ťahanie traktorom a vybavené natrvalo prístrojom alebo určené na spracovanie materiálov sa považuje za ťahané vymeniteľné stroje, ak pomer medzi technicky prípustnou celkovou hmotnosťou k nenaloženej hmotnosti uvedeného vozidla je menší než 3,0;
m) "systém" znamená rad zariadení, skombinovaných na vykonávanie špecifickej funkcie vo vozidle;
n) "komponent" znamená zariadenie, ktoré má byť časťou vozidla a ktoré môže byť typovo schválené nezávisle na vozidle;
o) "samostatná technická jednotka" znamená zariadenie, ktoré má byť časťou vozidla, a ktoré môže byť typovo schválené samostatne, ale iba vo vzťahu k jednému alebo viacerým špecifikovaným typom vozidla;
p) "výrobca" znamená fyzickú alebo právnickú osobu, ktorá je voči typovému schvaľovaciemu orgánu ES zodpovedná za všetky aspekty procesu typového schválenia a za zabezpečenie zhody výroby bez ohľadu na to, či je táto osoba priamo zapojená do všetkých stupňov konštrukcie vozidla, systému, komponentu alebo samostatnej technickej jednotky; za výrobcu sa považuje:
i) každá fyzická alebo právnická osoba, ktorá pre vlastnú potrebu vyvíja alebo nechá vyvíjať, vyrába alebo nechá vyrábať vozidlo, systém, komponent alebo samostatnú technickú jednotku;
ii) každá fyzická alebo právnická osoba, ktorá je zodpovedná za zabezpečenie súladu s touto smernicou v dobe, kedy je vozidlo, systém, komponent alebo samostatná technická jednotka uvedená na trh alebo do prevádzky;
Zástupcom výrobcu je fyzická alebo právnická osoba so sídlom v spoločenstve, riadne splnomocnená výrobcom na jeho zastupovanie voči príslušnému orgánu a na konanie v jeho mene, v rámci pôsobnosti tejto smernice.
V ďalšom sa odkaz na pojem "výrobca" chápe ako výrobca alebo jeho zástupca.
q) "uvedenie do prevádzky" znamená prvé použitie vozidla na určené účely v rámci spoločenstva, ktoré si pred svojim prvým použitím nevyžaduje žiadnu montáž alebo nastavenie zo strany výrobcu alebo tretej strany ním určenej; dátum jeho registrácie alebo prvého uvedenia na trh sa považuje za dátum uvedenia do prevádzky;
r) "úrad pre ES typové schvaľovanie" znamená príslušný orgán členského štátu, ktorý je zodpovedný za všetky aspekty schválenia typu vozidla, systému, komponentu alebo samostatnej technickej jednotky a ktorý vydáva a prípadne odoberá ES typové schválenia, slúži ako kontaktné miesto pre úrady pre ES typové schvaľovanie ostatných členských štátov a kontroluje opatrenia prijaté výrobcom na zabezpečenie zhody výrobku;
s) "technická skúšobňa" znamená organizáciu alebo orgán, ktorý bol uznaný ako testovacie laboratórium na vykonávanie testov alebo kontrol v mene úradu pre ES typové schvaľovanie členského štátu; túto funkciu môže takisto vykonávať samotný úrad pre ES typové schvaľovanie;
t) "samostatné smernice" znamenajú smernice uvedené v prílohe II v kapitole B;
u) "osvedčenie o ES typovom schválení" znamená jeden z formulárov uvedených v prílohe II, v kapitole C alebo v zodpovedajúcej prílohe samostatnej smernice, z ktorého vyplýva, aké informácie musí poskytnúť úrad pre ES typové schvaľovanie;
v) "informačný dokument" znamená jeden z formulárov uvedených v prílohe I alebo v zodpovedajúcej prílohe samostatnej smernice, z ktorého vyplýva, aké informácie musí poskytnúť žiadateľ;
w) "informačná zložka" znamená úplnú zložku alebo súbor obsahujúci najmä údaje, výkresy a fotografie požadované podľa prílohy I, ktoré poskytne žiadateľ technickej skúšobni alebo úradu pre ES typové schaľovanie tak ako je predpísané v informačnom dokumente v samostatnej smernici alebo v tejto smernici;
x) "informačný zväzok" znamená informačnú zložku so všetkými protokolmi o teste alebo inými dokumentmi, ktoré priložila technická skúšobňa alebo úrad pre ES typové schvaľovanie k informačnej zložke v priebehu plnenia svojich úloh;
y) "súpis informačného zväzku" znamená dokument, v ktorom je uvedený obsah informačného zväzku vhodne očíslovaný alebo inak označený tak, aby boli zreteľne identifikované všetky strany;
z) "osvedčenie o zhode" znamená dokument uvedený v prílohe III dodaný výrobcom, ktorý potvrdzuje, že dané vozidlo schválené podľa tejto smernice, spĺňa všetky použiteľné predpisy v čase jeho výroby a z ktorého vyplýva, že vozidlo môže byť uvedené do prevádzky vo všetkých členských štátoch bez ďalšej kontroly.
Článok 3
Žiadosť o ES typové schválenie
1. Žiadosť o ES typové schválenie vozidla predloží výrobca úradu pre ES typové schvaľovanie členského štátu. K žiadosti musí byť priložená informačná zložka obsahujúca informácie požadované prílohou I.
V prípade ES typového schválenia systémov, komponentov a samostatných technických jednotiek musí mať úrad pre ES typové schvaľovanie k dispozícii informačnú zložku, kým nieje typové schválenie udelené alebo zamietnuté.
2. V prípade viacstupňovej ES typového schválenia musia dodané informácie obsahovať:
a) v prvom stupni: tie časti informačnej zložky a osvedčenia o ES typovom schválení vyžadované pre dokončené vozidlo, ktoré zodpovedajú stupňu dokončovania základného vozidla;
b) v druhom a ďalších stupňoch: tie časti informačnej zložky a osvedčenia o ES typovom schválení, ktoré zodpovedajú súčasnému stupňu konštrukcie a kópiu osvedčenia o ES typovom schválení nedokončeného vozidla, vydaného v predchádzajúcom stupni; navyše výrobca musí poskytnúť podrobný zoznam zmien a doplnkov realizovaných na nedokončenom vozidle.
3. Žiadosť o ES typové schválenie systému, komponentu alebo samostatnej technickej jednotky predloží výrobca schvaľovaciemu úradu členského štátu. K žiadosti musí byť priložená informačná zložka podľa zodpovedajúcej samostatnej smernice.
4. Žiadosť o ES typové schválenie typu vozidla, systému, komponentu alebo samostatnej technickej jednotky môže byť predložená len jednému členskému štátu. Za každý typ ktorý má byť schválený, sa predloží samostatná žiadosť.
Článok 4
Proces ES typového schválenia
1. Každý členský štát udelí:
a) ES typové schválenie typom vozidiel, ktoré zodpovedajú údajom informačnej zložky a ktoré, podľa svojej kategórie, spĺňajú technické požiadavky všetkých samostatných smerníc, uvedených v prílohe II, kapitole B;
b) viacstupňové ES typové schválenie nedokončeným alebo dokončovaným základným vozidlám, ktoré zodpovedajú údajom informačnej zložky a ktoré spĺňajú technické požiadavky všetkých samostatných smerníc uvedených v prílohe II, kapitole B;
c) ES typové schválenie systému, komponentu alebo samostatnej technickej jednotky pre všetky typy systémov, komponentov alebo samostatných technických jednotiek, ktoré zodpovedajú údajom informačnej zložky a ktoré spĺňajú technické požiadavky zodpovedajúcej samostatnej smernice uvedenej v prílohe II, kapitole B;.
Keď schvaľovaný systém, komponent alebo samostatná technická jednotka spĺňa svoje funkcie alebo má špecifické vlastnosti len v spojení s inými časťami vozidla a z tohto dôvodu je možné zhodu s jednou alebo viacerými požiadavkami overiť len vtedy, ak schvaľovaný systém, komponent alebo samostatná technická jednotka fungujú v spojení s inými časťami vozidla, bez ohľadu na to či skutočne alebo simulovane, musí byť rozsah platnosti ES typového schválenia systému, komponentu alebo samostatnej technickej jednotky podľa toho obmedzený.
V tomto prípade musia osvedčenia o ES typovom schválení pre taký systém, komponent alebo samostatnú technickú jednotku zahŕňať všetky obmedzenia ich použitia a udávať všetky podmienky pre ich montáž. Dodržanie takýchto obmedzení a podmienok musí byť overené v čase ES typového schvaľovania vozidla.
2. Ak členský štát zistí, že vozidlo, systém, komponent alebo samostatná technická jednotka, ktoré spĺňajú ustanovenia odseku 1, napriek tomu vážne ohrozujú bezpečnosť cestnej premávky, životné prostredie alebo bezpečnosť cestujúcich, môže udelenie ES typového schválenia odmietnuť. Informuje o tom ihneď ostatné členské štáty a Komisiu s uvedením dôvodov, na ktorých je založené jeho rozhodnutie.
3. Za každý typ vozidla, ktorému bolo udelené alebo odmietnuté udeliť ES typové schválenie, schvaľovací úrad každého členského štátu do jedného mesiaca pošle schvaľovacím úradom ostatných členských štátov kópiu osvedčenia o ES typovom schválení, spolu s prílohami špecifikovanými v kapitole C prílohy II.
4. Úrad pre ES typové schvaľovanie každého členského štátu pošle každý mesiac úradom pre ES typové schvaľovanie ostatných členských štátov zoznam (obsahujúci údaje uvedené v prílohe VI) ES typových schválení systémov, komponentov alebo samostatných technických jednotiek ktoré udelil, odmietol udeliť alebo odobral v priebehu tohto mesiaca.
Tieto úrady po prijatí žiadosti od úradu pre ES typové schvaľovanie iného členského štátu ihneď pošle kópiu osvedčenia o ES typovom schválení systému, komponentu alebo samostatnej technickej jednotky a/alebo informačný zväzok za každý systém, komponent alebo samostatnú technickú jednotku, ktorým bolo ES typové schválenie vydané alebo ktorým bolo odmietnuté vydať alebo bolo odobraté.
Článok 5
Zmeny a doplnenia ES typového schválenia
1. Členský štát, ktorý udelil ES typové schválenie, musí prijať potrebné opatrenia na zabezpečenie jeho informovanosti o každej zmene údajov v informačnom zväzku.
2. Žiadosť o zmenu a doplnok ES typového schválenia sa predloží výhradne tomu členskému štátu, ktorý udelil pôvodné ES typové schválenie.
3. Ak sa v prípade ES typového schválenia zmenili akékoľvek údaje v informačnom zväzku, úrad pre ES typové schvaľovanie príslušného členského štátu vydá podľa potreby revidované strany informačného zväzku a označením každej revidovanej strany, z ktorých jasne vyplýva charakter zmeny a dátum nového vydania
Táto požiadavka sa považuje za splnenú aj pre konsolidovanú, aktualizovanú verziu informačného zväzku, ku ktorej je priložený podrobný popis zmeny.
4. Pri príležitosti vydania revidovaných strán alebo konsolidovanej, aktualizovanej verzie, zmení a doplní sa rovnako aj obsahové znenie informačného zväzku, ktorý je priložený k osvedčeniu o ES typovom schválení tak, že sú z neho zrejmé najnovšie dátumy zmien a doplnení alebo dátum konsolidovanej, aktualizovanej verzie.
5. Zmena a doplnení sa považuje za "rozšírenie" a úrad pre ES typové schvaľovanie v členskom štáte, ktorý udelil pôvodne ES typové schválenie vydá revidované osvedčenie o ES typovom schválení, na ktorom bude číslo rozšírenia, dôvody rozšírenia a dátum nového vydania, v týchto prípadoch:
a) ak sa vyžaduje ďalšia kontrola;
b) ak bola zmenená akákoľvek informácia v osvedčení o ES typovom schválení, s výnimkou jeho príloh;
c) ak boli od dátumu, ktorý je v súčasnosti uvedený na osvedčení o ES typovom schválení, zmenené požiadavky samostatnej smernice vzťahujúce sa k dátumu, ku ktorému bolo prvé uvedenie do prevádzky zakázané.
6. Ak úrad pre ES typové schvaľovanie v členskom štáte, ktorý udelil pôvodné osvedčenie o ES typovom schválení zistí, že zmena a doplnenie v informačnom zväzku oprávňuje k ďalším kontrolám, novým testom alebo skúškam, informuje o tom výrobcu a vydá dokumenty uvedené v odsekoch 3, 4 a 5 len po vykonaní testov alebo skúšok, ktoré prinesú uspokojivé výsledky.
Článok 6
Osvedčenie o zhode a značka ES typového schválenia
1. Vo svojom postavení ako držiteľ osvedčenia o ES typovom schválení, vydá výrobca osvedčenie o zhode.
Toto osvedčenie, ktorého vzory sú uvedené v prílohe III, sa priloží ku každému vozidlu, bez ohľadu na to či je dokončené alebo nedokončené, vyrobenému v súlade so schváleným typom vozidla.
2. Na účely zdanenia alebo registrácie môžu členské štáty, potom čo aspoň tri mesiace o tom vopred upozornia Komisiu a ostatné členské štáty, vyžadovať aby boli do osvedčenia o zhode doplnené údaje, ktoré nie sú uvedené v prílohe III za predpokladu, že sú také údaje výslovne uvedené v informačnom zväzku alebo sa môžu z neho odvodiť jednoduchým výpočtom.
3. Vo svojom postavení ako držiteľ osvedčenia o ES typovom schválení systému, komponentu alebo samostatnej technickej jednotky, pripevní výrobca ku každému systému, komponentu alebo samostatnej technickej jednotke, ktoré sú vyrobené zhodne so schváleným typom obchodný názov alebo značku, označenie typu a/alebo, ak to vyžaduje samostatná smernica, aj značku alebo číslo ES typového schválenia.
4. Vo svojom postavení ako držiteľ osvedčenia o ES typovom schválení systému, ktoré v súlade s článkom 4, ods. 1, písm. c) zahŕňa obmedzenia pri používaní príslušného systému, komponentu alebo samostatnej technickej jednotky, výrobca priloží ku každému systému, komponentu alebo samostatnej technickej jednotke podrobné informácie o týchto obmedzeniach a uvedie podmienky montáže.
Článok 7
Registrácia, predaj a uvedenie do prevádzky
1. Každý členský štát zaregistruje typovo schválené nové vozidlá, povolí ich predaj alebo ich uvedenie do prevádzky na základe ich konštrukcie a fungovania len vtedy, keď majú platné osvedčenie o zhode.
Každý členský štát musí povoliť predaj nedokončených vozidiel no môže odmietnuť ich trvalú registráciu a uvedenie do prevádzky, až do doby kým nie sú doplnené.
2. Každý členský štát povolí predaj alebo ich uvedenie do prevádzky systémov, komponentov alebo samostatných technických jednotiek len vtedy, keď systémy, komponenty alebo samostatné technické jednotky spĺňajú požiadavky zodpovedajúcich samostatných smerníc a požiadavky uvedené v článku 6, ods. 3
Článok 8
Výnimky
1. Požiadavky článku 7, ods. 1 sa nevzťahujú na vozidlá určené na používanie ozbrojenými silami, civilnou obranou, protipožiarnou ochranou alebo službami zabezpečujúcimi verejný poriadok, alebo na vozidlá schválené v súlade s odsekom 2 tohto článku.
2. Každý členský štát môže na žiadosť výrobcu oslobodiť vozidlá uvedené v článkoch 9, 10 a 11 od povinnosti uplatňovania jedného alebo viacerých ustanovení jednej alebo viacerých samostatných smerníc.
Každý rok pošlú členské štáty Komisii a ostatným členským štátom zoznam poskytnutých výnimiek.
Článok 9
Vozidlá vyrobené v malých sériách
V prípade vozidiel vyrobených v malých sériách sa počet vozidiel registrovaných, ponúkaných na predaj alebo uvedených do prevádzky každý rok v každom členskom štáte obmedzí na maximálny počet jednotiek uvedený v prílohe V, oddiel A.
Každý rok pošle členský štát Komisii zoznam ES typových schválení týchto vozidiel. Členský štát, ktorý udeľuje také ES typové schválenia, pošle schvaľovacím úradom ostatných členských štátov označených výrobcom, kópiu informačných dokumentov a osvedčenia o ES typovom schválení a všetkých jeho príloh, s uvedením povahy výnimiek, ktoré poskytol. Do troch mesiacov tieto členské štátu rozhodnú o tom, či uznajú ES typové schválenia pre vozidlá, ktoré majú byť registrované na ich území, a ak áno pre koľko vozidiel.
Článok 10
Vozidlá končiacich sérií
1. V prípade vozidiel končiacich sérií môže členský štát na žiadosť výrobcu a v rámci kvantitatívnych limitov stanovených v prílohe V, oddieli B, na vymedzenú dobu špecifikovanú v treťom pododseku, zaregistrovať a povoliť predaj alebo uvedenie do prevádzky nových vozidiel zodpovedajúcich typu vozidla, ktorého schválenie už nie je naďalej platné.
Prvý pododsek sa vzťahuje výlučne na vozidlá, ktoré:
a) sú na území spoločenstva a
b) majú platné osvedčenie o zhode vydané ešte počas platnosti ES typového schválenia príslušného vozidla, ktoré však nebolo zaregistrované alebo uvedené do prevádzky predtým, než uvedené schválenie stratilo svoju platnosť.
Táto možnosť je časovo obmedzená na 24 mesiacov pre dokončené vozidlá a 30 mesiacov pre dokončované vozidlá odo dňa skončenia platnosti ES typového schválenia.
2. Aby sa odsek 1 vzťahoval na jeden alebo niekoľko typov vozidiel v špecifickej kategórii, ich výrobca musí predložiť žiadosť príslušným orgánom v každom členskom štáte, ktorého sa týka uvedenie takého typu vozidla do prevádzky. V žiadosti musia byť uvedené technické a/alebo ekonomické dôvody takej žiadosti.
Do troch mesiacov tieto členské štáty rozhodnú o tom, či povolia alebo nepovolia registráciu príslušného typu vozidla na svojom území a ak áno, pre koľko vozidiel.
Každý členský štát, ktoré sa týka uvedenie týchto typov vozidiel do prevádzky, je zodpovedný za dodržanie zhody výrobcu s ustanoveniami prílohy V, oddielu B.
Článok 11
Nekompatibilita vozidiel, systémov, komponentov alebo samostatných technických jednotiek
V prípade vozidiel, systémov, komponentov alebo samostatných technických jednotiek projektovaných podľa techník alebo princípov, ktoré nie sú kompatibilné s jednou alebo viacerými požiadavkami samostatných smerníc:
a) môže členský štát udeliť predbežné ES typové schválenie. V tomto prípade musí do jedného mesiaca poslať kópiu osvedčenia o ES typovom schválení a jeho príloh, schvaľovacím úradom ostatných členských štátov a Komisii. Súčasne pošle Komisii žiadosť o povolenie udeliť ES typové schválenie podľa tejto smernice.
K uvedenej žiadosti sa musia priložiť podklady, ktoré obsahujú tieto informácie:
i) dôvody, pre ktoré nie sú techniky alebo princípy konštrukcie vozidla, systému, komponentu alebo samostatnej technickej jednotky kompatibilné s jednou alebo viacerými požiadavkami príslušných samostatných smerníc;
ii) popis bezpečnostných a environmentálnych požiadaviek alebo požiadaviek na bezpečnosť na pracovisku, ktoré sú tým ovplyvnené a popis prijatých opatrení;
iii) popis testov spolu s ich výsledkami, ktoré dokazujú, že je zaručená úroveň bezpečnosti, ochrany životného prostredia alebo bezpečnosti na pracovisku aspoň na takej úrovni, ktorá je ekvivalentná úrovni zaručenej požiadavkami jednej alebo viacerých príslušných samostatných smerníc;
b) do troch mesiacov od prijatia úplných podkladov predloží Komisia výboru uvedenému v článku 20, ods. 1 návrh rozhodnutia. V súlade s postupom uvedeným v článku 20, ods. 2, Komisia rozhodne o tom, či povolí alebo nepovolí členskému štátu udeliť ES typové schválenie podľa tejto smernice.
Členským štátom sa v ich štátnom(ych) jazyku(och) pošle len žiadosť o povolenie a návrh rozhodnutia;
c) ak je žiadosť schválená, môže členský štát udeliť ES typové schválenie podľa tejto smernice. V takom prípade musí rozhodnutie obsahovať aj informácie o tom, či je platnosť takých ES typových schválení obmedzená. Ak nie je, nesmie byť platnosť ES typového schválenia kratšia než 36 mesiacov;
d) keď boli samostatné smernice prispôsobené technickému pokroku tak, že typy vozidiel, systémov, komponentov alebo samostatných technických jednotiek schválených podľa tohto článku, spĺňajú požiadavky zmenených a doplnených smerníc, členské štáty zmenia tieto ES typové schválenia na ES typové schválenia zodpovedajúce schváleniam uvedeným v tejto smernici, pričom poskytnú čas potrebný na nevyhnutné zmeny komponentov alebo samostatných technických jednotiek a najmä na odstránenie akýchkoľvek odkazov na obmedzenia alebo výnimky;
e) ak neboli uskutočnené kroky potrebné na prispôsobenie sa špecifickým samostatným smerniciam, môže byť ďalším rozhodnutím Komisie a na žiadosť členského štátu, ktorý ES typové schválenie udelil, predĺžená platnosť ES typových schválení udelených podľa tohto článku;
f) výnimky poskytnuté po prvý krát podľa tohto článku, môžu pre výbor uvedený v článku 20, ods. 1, slúžiť ako referencie v prípade ďalších totožných žiadostí.
Článok 12
Rovnocennosť
1. Konajúc na základe kvalifikovanej väčšiny môže Rada na návrh Komisie uznať rovnocennosť medzi podmienkami alebo ustanoveniami ES typového schválenia vozidiel, systémov, komponentov a samostatných technických jednotiek stanovenými touto smernicou a samostatnými smernicami, a postupmi stanovenými medzinárodnými predpismi alebo predpismi tretích štátov v rámci mnohostranných dohôd alebo dvojstranných dohôd medzi spoločenstvom a tretími štátmi.
2. Uznáva sa rovnocennosť ES typových schválení vydaných na základe samostatných smerníc o motorových vozidlách definovaných v smernici 70/156/EHS a stanovených v časti II-A kapitoly B prílohy II k tejto smernici.
3. Uznáva sa rovnocennosť typových schválení vydaných na základe predpisov EHK OSN, ktoré sú priložené k revidovanej dohode z roku 1958, uvedených v časti II-B kapitoly B prílohy II k tejto smernici.
4. Ako alternatíva k protokolom o testoch vyhotovených podľa samostatných smerníc sa uznáva rovnocennosť potvrdení o testoch vydaných na základe štandardizovaných kódexov OECD uvedených v časti II-C kapitoly B prílohy II k tejto smernici.
Článok 13
Dojednania na zabezpečenie zhody výroby
1. Členský štát, ktorý udeľuje ES typové schválenie, prijme vo vzťahu k takému schváleniu a v prípade potreby v spolupráci s úradmi pre ES typové schvaľovanie ostatných členských štátov, opatrenia uvedené v prílohe IV, aby zabezpečilo vytvorenie primeraných režimov zabezpečenia zhody vyrobených vozidiel, systémov, komponentov a samostatných technických jednotiek so schváleným typom.
2. Členský štát, ktorý udelil ES typové schválenie, prijme vo vzťahu k takému schváleniu a v prípade potreby v spolupráci s úradmi pre ES typové schvaľovanie ostatných členských štátov, opatrenia uvedené v prílohe IV, aby boli režimy uvedené v odseku 1 naďalej primerané a aby sa vozidlá, systémy, komponenty a samostatné technické jednotky naďalej zhodovali so schváleným typom.
Overenie zhody výrobkov so schváleným typom sa obmedzí na postupy stanovené v oddieli 2 prílohy IV.
Článok 14
Povinnosť poskytovať informácie
Príslušné úrady pre ES typové schvaľovanie členských štátov sa do jedného mesiaca navzájom informujú o každom odobratí ES typového schválenia a o dôvodoch takého opatrenia.
Článok 15
Ochranné doložky
1. Ak členský štát určí, že vozidlá, systémy, komponenty alebo samostatné technické jednotky určitého typu predstavujú vážne riziko pre bezpečnosť cestnej dopravy alebo bezpečnosť na pracovisku, hoci majú platné osvedčenie o zhode alebo riadne označené, môže na maximálne šesť mesiacov, odmietnuť registráciu takých vozidiel alebo môže na svojom území zakázať, aby boli také vozidlá, systémy, komponenty alebo samostatné technické jednotky uvedené do prevádzky.
Okamžite to oznámi ostatným členským štátom a Komisii, s uvedením dôvodov takého rozhodnutia.
2. V prípadoch popísaných v odseku 1, Komisia čo možno najskôr začne konzultácie s príslušnými stranami.
Keď po takých konzultáciách Komisia príde k záveru,:
a) že opatrenie je oprávnené, ihneď informuje členský štát, ktorý opatrenie prijal a ostatné členské štáty;
b) že opatrenie nie je oprávnené, ihneď informuje členský štát, ktorý opatrenie prijal a výrobcu.
Keď je opatrenie popísané v odseku 1 oprávnené z dôvodu medzery v jednej samostatnej smernici, rozhodnutie týkajúce sa jeho zachovania sa prijme v súlade s postupom uvedeným v článku 20, ods. 2.
Článok 16
Nezhoda so schváleným typom
1. Nezhoda so schváleným typom nastáva vtedy, keď členský štát, ktorý udelil ES typové schválenie, zistí odchýlky od údajov v osvedčení o ES typovom schválení a/alebo informačnom zväzku a keď takéto odchýlky neboli oprávnené podľa článku 5, ods. 3
Vozidlo sa nepovažuje za vozidlo, ktoré sa odchyľuje od schváleného typu, keď sú odchýlky v rámci tolerancií povolených samostatnými smernicami.
2. Ak členský štát, ktorý udelil ES typové schválenie zistí, že vozidlá, systémy, komponenty alebo samostatné technické jednotky s osvedčením o zhode alebo so značkou ES typového schválenia, nie sú zhodné typom, ktorý má byť schválený, prijme nevyhnutné opatrenia na zabezpečenie zhody vyrobených vozidiel, systémov, komponentov alebo samostatných technických jednotiek so schváleným typom.
Úrad pre ES typové schvaľovanie v uvedenom členskom štáte informuje úrady ostatných členských štátov a Komisiu o prijatých opatreniach, ktoré sa môžu rozšíriť na odobratie ES typové schválenie.
3. Orgán zodpovedný za ES typové schválenie vozidla požiada členský štát, ktorý udelil ES typové schválenie systému, komponentu, samostatnej technickej jednotky alebo nedokončeného vozidla, aby prijal nevyhnutné opatrenie na zabezpečenie zhody vyrobeného vozidla so schváleným typom v prípade:
a) ES typového schválenia vozidla, keď nezhoda bola spôsobená výlučne nezhodou systému, komponentu alebo samostatnej technickej jednotky, alebo
b) viacstupňového ES typového schválenia, keď bola nezhoda spôsobená výlučne nezhodou systému, komponentu alebo samostatnej technickej jednotky, ktoré tvoria časť nedokončeného vozidla alebo nezhodou samotného nedokončeného vozidla.
Okamžite o tom informuje Komisiu a použije sa odsek 2
Článok 17
Overenie nezhody
Ak členský štát zistí, že vozidlá, systémy, komponenty alebo samostatné technické jednotky, ktoré majú ES osvedčenie o zhode alebo značku ES typového schválenia nie sú zhodné so schváleným typom, môže požiadať členský štát, ktorý udelil ES typové schválenie, aby overil zhodu vyrobených vozidiel, systémov, komponentov alebo samostatných technických jednotiek so schváleným typom.
Také opatrenie sa prijme čo možno najskôr a v každom prípade do šiestich mesiacov od dátumu žiadosti.
Článok 18
Oznámenie rozhodnutí a dostupné právne opravné prostriedky
Všetky rozhodnutia o odmietnutí udelenia alebo o odobratí ES typového schválenia, o odmietnutí registrácie, zákaze uvedenia do prevádzky alebo predaja, vydané podľa ustanovení prijatých pri vykonávaní tejto smernice obsahujú dôvody, na základe ktorých boli prijaté.
Všetky také rozhodnutia sa oznámia príslušným stranám, ktoré sú súčasne informované o dostupných opravných prostriedkoch podľa práva platného v členských štátoch a o lehotách povolených na uplatnenie takých opravných prostriedkov.
Článok 19
Zmeny a doplnenia príloh k tejto smernici alebo k samostatným smerniciam
1. Opatrenia potrebné na vykonávanie tejto smernice, ktoré sa týkajú záležitostí uvedených nižšie, sa prijmú v súlade s postupom stanoveným v článku 20, ods. 2:
a) zmeny potrebné na prispôsobenie sa príloh tejto smernice, alebo
b) zmeny potrebné na prispôsobenie sa technickým ustanoveniam samostatných smerníc, alebo
c) zavedenie ustanovení týkajúcich sa ES typového schválenia technických jednotiek do smernice.
2. Ak sú podľa rozhodnutia 97/836/ES zavedené nové predpisy alebo zmeny a doplnky existujúcich predpisov, ktoré spoločenstvo prijalo, Komisia zodpovedajúco prispôsobí prílohy tejto smernice v súlade s postupom stanoveným v článku 20, ods. 2
Článok 20
Výbor
1. Komisii pomáha výbor.
2. Ak sa uvádza odkaz na tento odsek, budú sa uplatňovať články 5 a 7 rozhodnutia 1999/468/ES, so zreteľom na ustanovenia jeho článku 8.
Doba určená v článku 5, ods. 6 rozhodnutia 1999/468/ES je stanovená na tri mesiace.
3. Výbor prijme svoj rokovací poriadok.
Článok 21
Oznámenie o úradoch pre ES typové schvaľovanie a technických skúšobniach
1. Členské štáty oznámia Komisii a ostatným členským štátom názvy a adresy:
a) úradov pre ES typové schvaľovanie a prípadne oblasti, za ktoré sú zodpovedné a
b) technických skúšobní, ktoré boli uznané s údajmi o tom, na vykonávanie ktorých testovacích postupov bola každá z týchto služieb oprávnená.
Oznámené technické skúšobne musia spĺňať požiadavky harmonizovanej normy o prevádzke skúšobných laboratórií (EN - ISO/IEC 17025:2000) pri dodržaní týchto podmienok:
i) výrobca môže byť uznaný ako technická skušobňa len vtedy, keď sa to výslovne predpokladá v samostatných smerniciach alebo alternatívnych predpisoch;
ii) technická skúšobňa môže so súhlasom úradu pre ES typovéo schvaľovanie používať zariadenia, ktoré sa nachádzajú mimo jej pracoviska.
2. Predpokladá sa, že oznámená technická skúšobňa spĺňa požiadavky harmonizovanej normy uvedenej v odseku 1, písm. b).
Komisia však môže v prípade potreby požiadať členské štáty o poskytnutie zodpovedajúcich dôkazov.
3. Skúšobne v tretích štátoch môžu byť oznámené ako uznané technické skúšobne, ak je to uvedené v dvojstrannej dohode medzi spoločenstvom a príslušným tretím štátom.
Článok 22
Implementácia
1. Členské štáty najneskôr do 31. decembra 2004 uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu.
Tieto ustanovenia sa uplatňujú od 1. júla 2005.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátneho práva, ktoré prijmú v oblasti pôsobnosti tejto smernice.
Článok 23
Opatrenia na uplatňovanie ustanovení pre ES typové schválenie
1. V prípade vozidiel patriacich do kategórie T1, T2 a T3 budú členské štáty uplatňovať túto smernicu na:
a) nové typy vozidiel od 1. júla 2005;
b) všetky nové vozidlá uvedené do prevádzky od 1. júla 2009.
2. V prípade kategórií vozidiel iných než sú kategórie uvedené v odseku 1, po prijatí všetkých samostatných smerníc pre kategóriu vozidla podľa definície v prílohe II, členské štáty budú uplatňovať túto smernicu:
a) pre nové typy vozidiel - tri roky odo dňa nadobudnutia účinnosti poslednej samostatnej smernice, ktorá ešte musí byť prijatá;
b) pre všetky vozidlá uvedené do prevádzky - šesť rokov odo dňa nadobudnutia účinnosti poslednej samostatnej smernice, ktorá ešte musí byť prijatá;
3. Členské štáty môžu na žiadosť výrobcov uplatňovať túto smernicu na nové typy vozidiel, odo dňa nadobudnutia účinnosti všetkých príslušných samostatných smerníc.
Článok 24
Zrušenie
1. Smernica 74/150/EHS sa zrušuje s účinnosťou od 1. júla 2005.
2. Odkazy na smernicu 74/150/EHS sa chápu ako odkazy na túto smernicu a čítajú sa podľa korelačnej tabuľky uvedenej v prílohe VIII k tejto smernici.
Článok 25
Nadobudnutie účinnosti
Táto smernica nadobúda účinnosť nasledujúci deň po jej uverejnení v Úradnom vestníku Európskej únie.
Článok 26
Adresáti
Táto smernica je adresovaná členským štátom.
V Bruseli 26. mája 2003